**Thomas Yayi Boni** (født 1. juli 1952 i Tchaourou, Benin) er en beninsk bankmann og politiker som var Benins president fra 2006 til 2016. Han ble innsatt 6. april 2006 etter å ha vunnet valget den foregående måneden, og ble gjenvalgt i 2011. I 2012 overtok han den ettårige posten som formann for Den afrikanske union.

Utdannelse og yrkesbakgrunn
---------------------------

Boni ble født i Tchaourou i Borgou i det nordre Benin, som da het Fransk Dahomey. Etter fullført skolegang i regionhovedstaden Parakou, studerte han økonomi ved Université Nationale du Bénin, bankvirksomhet ved Université Cheikh Anta Diop i Dakar i Senegal og fortsatte i Frankrike der han studerte økonomi og politikk ved Universitetet i Orléans og Université Paris-Dauphine, der han fullførte doktorgrad i økonomi i 1976. 

Fra 1980 til 1981 arbeidet Boni for Sentralbanken for de vestafrikanske statene (BCEAO) i Dakar, der han ble assisterende direktør. I 1988 ble han assisterende direktør for profesjonell utvikling ved Det vestafrikanske treningssenteret for bankstudier (*Centre Ouest-Africain de Formation et d'Etudes Bancaires à Dakar*, COFEB), også i Dakar. Fra 1992 til 1994 arbeidet han ved kontoret til Benins president, Nicéphore Soglo, med ansvar for penge- og bankpolitikk. I 1994 ble han utnevnt til president for Den vestafrikanske utviklingsbanken (BOAD) i Lomé, Togo. For arbeidet med utvikling i Vest-Afrika ble han hedret som ridder av den franske *Ordre national du mérite*.

Presidentskapet
---------------

I 2006 sluttet Boni i jobben i BOAD for å bli med i presidentvalget i Benin. Han var da en relativt ukjent skikkelse i det politiske livet i hjemlandet på grunn av sine lange utenlandsopphold, men det lyktes ham allikevel å vinne velgernes gunst. I valgkampen fokuserte han som økonom på landets økonomi, bekjempelse av fattigdom og korrupsjon, og en reform for bomullssektoren, landets viktigste eksportvare.

I første runde av presidentvalget, avholdt 5. mars 2006, vant Boni 32 prosent av stemmene, mens hans nærmeste utfordrer, Adrien Houngbédji, oppnådde 25 prosent. I andre valgrunde mellom Boni og Houngbédji vant Boni med nesten 75 prosent av stemmene. Boni ble gjenvalgt i 2011 med 53,18 prosent av stemmene i første runde – nok til at andre valgomgang ikke var nødvendig. Han er den første presidenten som har vunnet et valg gjennom bare én valgomgang siden demokratiet ble gjeninnført i landet i 1991.

I september 2021 møttes Patrice Talon og Thomas Boni Yayi, politiske allierte som har blitt intime fiender, på Marina Palace i Cotonou. Under denne tête-à-tête presenterte Thomas Boni Yayi en rekke forslag og forespørsler for Patrice Talon, særlig knyttet til løslatelse av "politiske fanger".

Referanser
----------

1. ↑   Munzinger Personen, oppført som Thomas Boni Yayi, Munzinger IBA 00000026255, besøkt 9. oktober 2017[Hentet fra Wikidata]
2. ↑   Roglo, Roglo person ID p=thomas+boni;n=yayi, oppført som Thomas Boni Yayi[Hentet fra Wikidata]
3. ↑   Brockhaus Enzyklopädie, oppført som Thomas Boni Yayi, Brockhaus Online-Enzyklopädie-id boni-yayi-thomas[Hentet fra Wikidata]
4. ↑   «"مرسوم رئاسي رقم 15-20 مؤرّخ في 11 ربيع الثاني عام 1436 الموافق 1 فبراير سنة 2015، يتضمن منح وسام برتبة برتبة "أثـير" من مصف الاستحقاق الوطني», arkiv-URL web.archive.org[Hentet fra Wikidata]
5. ↑   Suomen Valkoisen Ruusun ja Suomen Leijonan ritarikunnat, side(r) 499[Hentet fra Wikidata]
6. ↑  African Union Commission (30. januar 2012). «18th AU Summit / President Thomas Yayi Boni elected as Chairperson of the African Union for 2012» **(engelsk)**. Modern Ghana.
7. ↑  «Benin's new president announced» **(engelsk)**. BBC. 23. mars 2006.

  


|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Prabook **·** Brockhaus Enzyklopädie **·** Nationalencyklopedin **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** Munzinger (iba)
 |